# 

Ахцегьвийри чпин хуьруьн гзаф тIварарикай виридалайни куьгьнеди ТIури яз гьисабзава . Лезги халкьдин фольклордин жавагьир эсер тир «Шарвили кьиникьикай дидедин шел» манидани «ТIури» гьалтзава. Фикирда кьуртIа , якъин , им гьакъикъатдиз мукьва фикир я. И шиирдин жуьреяр ватанда ирид ава.

Бажарагълу алим – фольклоровед Айбике Гъаниевади «Шарвили» эпосдин са кIус чав агакьарнавай и важиблу эсердин са жуьре Ахцагь нугъат хвена гузва:

КIелез хивяй шим рахазва,

Чан Шарвили дидезин .

ВацIун кIанай пул рахазва ,

Чан Шарвили дидезин .

Цава хьелер хар къвазва,

Чан Шарвили дидезин .

Чиле гьахьиз хкар жезва ,

Чан Шарвили дидезин.

Ацахьзава кIелез цлар,

Чан Шарвили дидезин .

Манжалыхза этей къванар,

Чан Шарвили дидезин.

Алатиз фей еке патар,

Чан Шарвили дидезин .

ТIури шегьер ви рикI элей,

Чан Шарвили дидезин .

Йергъи ккIар ви кIвал эвей,

Чан Шарвили дидезин .

БарбатI хьана , персер этей,

Чан Шарвили дидезин .

Акьаз , жезва пара швалар .

Чан Шарвили дидезин.

БацIран пехъи кIапIал гьахьей ,

Чан Шарвили дидезин…

Шарвилидин девирда арадал атай эпосдин са кIус яз халкьдин манидин тегьерда агакьнава . И карди чи милли эпос бинедилай асул гьисабдай гьикаятдин тегьерда тесниф хьайидан гьакъиндай шагьидвалзава. Акси дуьшуьшда , вичикай ихтилат физвай кIус хьиз , манидин эпос са кьадар сагъдаказ амукьдай . И гуьзел эсер а кардал чаз пара важиблу ва багьа я хьи , адай чаз тарихдин гьакъикъи вакъиаярни бязи иштиракчиярни аквазва ва абуру чав дерин веревирдер ийиз тазва.

